b'\n_START_ARTICLE_\nBregarca\n_START_SECTION_\nZgodovina\n_START_PARAGRAPH_\nV teh krajih se je prej veliko skakalo na obronkih njiv in hribov. Pri\xc5\xa1lo je do ideje, da bi zgradili skakalnico. Bloudek je sprva narisal na\xc4\x8drt za nekoliko ve\xc4\x8djo skakalnico kot je Bregarca, ki je bila zgrajena nekoliko stran iz vasi v smeri Selc. Tam so tudi bile tekme, a pravega zagona ni bilo saj je bila preve\xc4\x8d oddaljena iz vasi, pa tudi konfiguracija terena ni bila prava.  _NEWLINE_Zato je Stanko Bloudek na pobudo lokalnega zanesenjaka Jo\xc5\xbeeta Megu\xc5\xa1arja narisal na\xc4\x8drt za tedaj novo skakalnico sredi vasi s tedaj kalkulacijsko to\xc4\x8dko pri K20. Nekateri viri trdijo da naj bi bila zgrajena leta 1952, drugi pa septembra 1953, ni jasno._NEWLINE_Navdu\xc5\xa1enje je bilo tolik\xc5\xa1no, da so skakalnico brez strojev in brez denarja zgradili v vsega osmih dneh. Bloudek temu ni mogel verjeti, saj je sprva mislil da se Megu\xc5\xa1ar iz njega nor\xc4\x8duje, zato je \xc5\xa1el takoj tja, da se \xc5\xa1e sam prepri\xc4\x8da.  _NEWLINE_Decembra 2001 je na njej prve korake naredil Peter Prevc. Njegov osebni rekord na tej napravi zna\xc5\xa1a 21 metrov. Na ra\xc4\x8dun njegovih uspehov je prej nepomembna skakalnica zdaj poznana po vsej Sloveniji in tudi v tujini. Stoji vsega nekaj sto metrov stran od njegovega doma. Tri leta po Prev\xc4\x8devem debiju so skakalnico prenovili in jo \xc5\xa1e danes uporabljajo za razna tekmovanja v najmlaj\xc5\xa1ih kategorijah, na katerih se vedno zbere spodobno \xc5\xa1tevilo gledalcev.\n_START_SECTION_\nIme\n_START_PARAGRAPH_\nSkakalnica je dobila ime po bli\xc5\xbenji kmetiji Bregar, na \xc4\x8digar zemlji naprava tudi stoji. Ime je seveda mi\xc5\xa1ljeno kot pomanj\xc5\xa1evalnica besede Bregar.'